Man, vrou oorleef traumatiese kapingArgieffoto: Kent Williamson ŉ Man en vrou wie se name nie verstrek is nie, het die naweek ŉ noue ontkoming gehad toe hul motor eers gekaap is en hulle later in ŉ ongeluk betrokke was. Die twee is tydens ŉ kaping in die kattebak van hul motor geprop voordat die kapers met hulle weggejaag het en toe die motor gerol het. Kol. Emelda Setlhako, woordvoerder van die polisie, het gesê ŉ buurman het gesien hoe twee mans die twee mense Sondag in die vroeë oggendure in die kattebak van hul nuwe VW Golf 7 inforseer terwyl hulle besig was om die voertuig te parkeer. Die voorval het in Thabane naby Rustenburg plaasgevind. Volgens Setlhako het die buurman die polisie onmiddellik gebel. “Die hoofwegpolisie is in kennis gestel en het al die groot paaie in die omgewing gesluit,” het Setlhako gesê. Die voertuig is op die N4 gewaar en die polisie het dit agternagesit. Die verdagtes het beheer oor die voertuig verloor waarna dit gerol het. “Die twee het ligte beserings opgedoen en is na ŉ nabygeleë hospitaal geneem vir behandeling.” Setlhako het gesê die verdagtes, wat vermoedelik van Soshanguve naby Pretoria kom, is nie in die voorval beseer nie en is in hegtenis geneem. Die verdagtes, onderskeidelik 29 en 43 jaar oud, sal na verwagting vandag in die Bafokeng-landdroshof verskyn op aanklagte van kaping, ontvoering en die besit van ongelisensieerde vuurwapens.